Et audit tiltre les diz supplians tant par laiz a eulz faiz comme autrement aient acquiz environ cent et cinquante frans, desquelz acquestz les diz supplians ont jay paisiblement par long espace de temps jusques a ce que nagaires vous auez mis ou fait metre tous yceulz acquestz en vostre main et encoires les y tenez sans leur en vouloir faire recrance aucune ou deliurance si comme ilz dient. Et il soit ainsi que combien que nous qui ades voulons les gens d’eglise estre favorablement trauctie, attendu que les diz supplians ont fait les diz acquestz de cent et cinquante frans soubz umbre des dictes lettres de feu notre dit seigneur et pere, aions fait traictier par aucuns des gens de nostre dit conseil, auec certain messaige et commis a ce des diz supplians que, en nous paiant pour une foiz la valeur ou revenue de trois années des diz acquestz, et parmi ce que les diz supplians renderont et bailleront par devers noz amez et feaulz les gens de noz comptes au dit Diion les dictes lettres de feu nostre dit seigneur et pere, lesquelles nous voulons par eux etre cassees et retenues en nostre chambre audit lieu, nous leur admortirons yceulz acquestz, ou cas que lesdiz supplians en seront d’accord et le vouldront consentir, ce qu’ilz doivent signifier et faire savoir a reverend pere en Dieu l’evesque Darrars nostre ame et feaul chancellier, dedens la feste de la Magdelene prochain venant. Touteffoiz nostre dicte main mise demoureroit et seroit tousiours sur lesdits acquestz, et ne les pourroient les diz supplians prendre, ne perceuoir, ne joir d’iceulz se par nous ne leur estoit sur ce porvueu de gracieux et conuenable remede, duquel ilz nous ont humblement supplie. Pourquoy nous ces choses considerees, inclinans fauorablement a la dicte supplicacion, aus diz supplians auons ottroye et consentie de grace especial et vous mandons par ces presentes, que par et soubz nostre dicte main vous faictes, souffrez et laissiez lesdiz supplians joir et user de leurs diz acquestz paisiblement et senz empeschement jusques a la saint Remy prochain venant, afin que ce pendent puise estre ordone et appointtie sur ce que dit est, en la maniere qu’il appartendra de raison. Donne a Paris le second jour de juung, l’an de grace mil CCC IIIIxx et dix huit. Ainsin signe par monseigneur le duc a la relacion du conseil. — Damel.